钦定古今图书集成/理学汇编/经籍典/第186卷 > 丘光庭兼明书 > 《荆败蔡师于莘》
## 钦定古今图书集成/理学汇编/经籍典/第186卷 > 丘光庭兼明书 > 《荆败蔡师于莘》

《庄十年》，“荆败蔡师于莘。”《公羊》曰：“荆者，州名。州不若国，
贬之若荆州之人然也。”《穀梁》曰：“荆，楚也。何为谓之荆？
狄之也。圣人立必后至，天子弱，必先叛。”《左氏》无此解。
杜元凯曰：“荆，楚本号也。”谭、赵取《公》《谷》为解，明曰：“杜说
是也。”且一国两号，其国有三：殷、商、唐、晋，并此楚、荆，著
在经典，坦然明白。按《礼记》云：“夫子失鲁，司寇将之荆。”
又《诗》云“戎狄是膺，荆舒是惩”，则荆为楚之本号，亦已
明矣。故庄四年传称“荆尸而举”，又曰“楚武王荆尸”，皆
谓举其先代之军法也。必若以其侵伐中国，贬曰“荆”，
则楚入卫，吴入州来，何故不举州名以贬之乎？按：禹
四海之内，都置九州，而执玉帛万国，则是州大而国
小也，岂加大于小而为贬乎？且庄二十三年荆人来
聘，又何罪而曰“荆楚败徐于娄林”，又何功而书楚？但
当时史官承告而书，不以此为褒贬也。按《春秋》之例，
但举国不称人即为贬，未有去其国号而举州名为
贬者也。或曰：“既不以荆为贬，经书荆而传称楚，何也？”
答曰：“当此之时，楚国实名荆，左氏为传之时，近书之
为楚耳。”推此诸文，则记事之义为得其实矣。